Orientering om indførelse af forpligtelse til offentlig tjeneste på visse indenrigsruter, jf. Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet, artikel 4, stk. 1, litra a)

(2003/C 17/03)

(EØS-relevant tekst)

I medfør af bestemmelserne i artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet har den svenske regering besluttet at indføre forpligtelse til offentlig tjeneste vedrørende ruteflyvning fra og med den 26. oktober 2003 på følgende strækninger (i begge retninger):

Kiruna-Luleå

Kiruna-Umeå

Gällivare-Luleå

Gällivare-Umeå

Luleå-Umeå.

På alle de anførte ruter flyves der mellem kommuner, som udgør sådanne yderområder eller udviklingsområder, som der sigtes til i Rådets forordning (EØF) nr. 2408/92.

Pligten til offentlig tjeneste omfatter et antal kriterier vedrørende antal ture, passagerkapacitet, fartplaner, højeste billetpris osv., som flyselskaberne skal opfylde. Følgende kriterier gælder:

Mindste antal beflyvninger

I tabel 1 anføres det mindste antal daglige beflyvninger i den pågældende periode for hver enkelt af ovennævnte luftruter. Tidsplanen for disse luftruter bør omfatte en returflyvning om morgenen og om eftermiddagen/aftenen for at gøre det muligt at tilbringe dagen på samtlige destinationer.

>TABELPOSITION>

Flytype og kapacitet

Flyet skal have mindst 30 siddepladser på alle flyvninger.

Belægningsprocenten begrænses for hver delstrækning og for hele flyveruten. Den gennemsnitlige kabinefaktor må ikke overstige 80 % på nogen af delstrækningerne. Samme begrænsning gælder hele flyveruten.

Marchhastigheden (TAS) skal være mindst 200 knob.

Flyet skal være udstyret med trykkabine.

Bagage-/lastkapaciteten pr. passager ved fuld belægning under normale vejrforhold skal være mindst 20 kg.

Billetpriser

Der skal kunne fås rabatbilletter for privatrejsende og for børn, studerende, pensionister og medfølgende familiemedlemmer til alle ture.

Priser og fartplaner skal distribueres gennem etablerede GDS-systemer.

Samarbejdsaftaler

Interlineaftaler skal anvendes i overensstemmelse med gældende markedspraksis.

Beflyvningens kontinuitet

Kvalitetskravet er, at mindst 80 % af flyvningerne skal være mindre end 5 minutter forsinkede, og at 95 % af flyvningerne skal være mindre end 15 minutter forsinkede.

99 % af flyvningerne beregnet pr. kalenderkvartal skal gennemføres.

Information, reservation og salg

Der skal være god mulighed for på en enkel måde at indhente og forstå information om hele flyrejsen, inden den foretages. Pålidelig information er særlig vigtig for personer med funktionshandicap. Luftfartsselskabet er ansvarligt for, at der formidles aktuel og korrekt fartplan- og billetoplysning gennem distributions- og reserveringssystemer. Reservering og køb af flybillet skal kunne ske på en for kunden enkel måde i overensstemmelse med gældende praksis på markedet.

Tilgængelighed

Luftfartsselskabet skal sikre, at funktionshandicappedes behov tilgodeses, således at:

- på- og afstigning kan ske i tryghed, sikkerhed og værdighed

- der stilles ledsagelse og anden service ved skift af fly/flytrafikselskab til rådighed under rejsen

- der gives oplysning om rejseveje og rejsemuligheder, inden flyrejsen fortages

- der gives oplysning under rejsen (syns- og hørehandicappede skal kunne tilegne sig oplysningerne)

- reservering og køb af flybilletter kan ske på en for kunden enkel måde.

Miljøkrav

Målet er at udbyde tjenester med mindst mulig miljøbelastning som bidrag til en udvikling frem mod et langsigtet bæredygtigt kredsløbssamfund. Der gælder følgende almene krav:

- Drift og vedligeholdelse skal ske således, at støj og skadelige udslip fra anlæg, køretøjer og fly minimeres.

- Alt installeret udstyr, der belaster miljøet, skal være i drift og anvendes i overensstemmelse med gældende anvisninger.

- Flyets støjniveau skal opfylde de krav, der angives i kapitel 3, jf. ICAO, bilag 16.

Overvågning af forpligtigelse til offentlig tjeneste

Flyselskaber, der beflyver ruten, skal indgive rapport til Rikstrafiken om, hvordan forpligtelsen til offentlig tjeneste opfyldes. Den indgives hvert kalenderkvartal.